b"\n_START_ARTICLE_\nSan Francisco (Tor Endresen-sang)\n_START_SECTION_\nMelodi Grand Prix\n_START_PARAGRAPH_\nL\xc3\xa5ten var en av \xc3\xa5tte som ble plukket ut til \xc3\xa5 delta i Melodi Grand Prix p\xc3\xa5 NRK Marienlyst i Oslo l\xc3\xb8rdag 8. februar 1997. I finalen var \xc2\xabSan Francisco\xc2\xbb det sjuende bidraget ut p\xc3\xa5 scenen, og l\xc3\xa5ten vant b\xc3\xa5de jury- og telefonavstemningen. Dette var f\xc3\xb8rste gang en Melodi Grand Prix-vinner ble k\xc3\xa5ret av telefonstemmer under selve sendingen. _NEWLINE_Utdypende artikkel: Melodi Grand Prix 1997_NEWLINE_\xc2\xabSan Francisco\xc2\xbb var Tor Endresens \xc3\xa5ttende bidrag i Melodi Grand Prix, og den var Endresens f\xc3\xb8rste og til n\xc3\xa5 eneste seier i konkurransen. Seieren gjorde at Endresen fikk representere Norge i Eurovision Song Contest 1997 i Dublin i Irland 3.\xc2\xa0mai.\n_START_SECTION_\nEurovision Song Contest\n_START_PARAGRAPH_\nI Dublin ble l\xc3\xa5ten framf\xc3\xb8rt som nummer tre \xe2\x80\x93 etter Tyrkia, og f\xc3\xb8r \xc3\x98sterrike. I avstemningen kom Norge p\xc3\xa5 delt 24.\xc2\xa0og sisteplass sammen med Portugal, og den fikk ikke et eneste poeng. Dette var Norges \xc3\xa5ttende sisteplass og fjerde null-poenger i Eurovision Song Contest til da.\n_START_SECTION_\nOm sangen\n_START_PARAGRAPH_\nSangen er en popl\xc3\xa5t som beskriver hippietidens San Francisco med referanser til artister som Jimi Hendrix og John Lennon, og til sangtitler som \xc2\xabCalifornia Dreamin'\xc2\xbb og \xc2\xabBlowin' in the Wind\xc2\xbb._NEWLINE_\xc2\xabSan Francisco\xc2\xbb ble spilt inn som CD-singel, men denne var kun for promotering og ble aldri lagt ut for salg. Sangen var imidlertid med p\xc3\xa5 Tor Endresens plate De aller beste, som ble gitt ut i 1997. \xc2\xabSan Francisco\xc2\xbb l\xc3\xa5 p\xc3\xa5 Norsktoppen i seks uker v\xc3\xa5ren 1997, med en sjetteplass som beste notering._NEWLINE_En sterkt omarbeidet versjon av sangen ble ogs\xc3\xa5 utgitt p\xc3\xa5 singel av gruppa Penthouse Playboys. De deltok ogs\xc3\xa5 i den norske finalen i 1997 og ble nummer fire. Deres versjon ble gitt ut f\xc3\xb8r den internasjonale finalen i 1997, og gruppas frontfigur Jens Pikenes forklarte utgivelsen med f\xc3\xb8lgende: \xc2\xabB\xc3\xa5de l\xc3\xa5ten og arrangementet trengte hjelp fra profesjonelt hold. Som gode patrioter \xc3\xb8nsker vi at nasjonens utsendte skal n\xc3\xa5 s\xc3\xa5 h\xc3\xb8yt som mulig i Dublin, og har laget en versjon som Tor kan la seg inspirere av. Han b\xc3\xb8r se dette som en sjener\xc3\xb8st gest fra gode kolleger.\xc2\xbb Heller ikke denne versjonen kom inn p\xc3\xa5 VG-lista."